Trollsplint

Ordet trollsplint forekommer gjerne i uttrykket «å ha en trollsplint i øyet», og betyr at man tolker noe ut fra visse bestemte snevre forutsetninger. Uttrykket brukes i negativ forstand om personer som velger en uvennlig posisjon, men kan også brukes positivt om kunstnere og andre som velger en ny, vridd tilnærming til et emne.

Uttrykket er kjent fra H.C. Andersens eventyr Snødronningen (1843), hvor Kay får en «splint av trollspeilet» i øyet. Uttrykket er også kjent fra E.T.A. Hoffmanns Meister Floeh (1822) og B.S. Ingemanns dikt Konstnerens syner (1832).

Eksempler på bruk 
 Brukt som romantittel av Ingvald Svinsaas (Trollsplint, 1966), Borghild Jørgensen (Med trollsplint i øiet, 1936) og Kim Småge (Koksbiter og trollsplint, 1999) 
 Splinten av trollspeilet er tittelen på roman av Sigrid Undset fra 1917, og på en antologi med norske diktparodier
 «Patientene blir som forheksede, enøiede, har fått trollsplint i øiet - de fordreier og bakvasker med mesterskap»
 «Hos andre har eventyrlysten vært med på å sette trollsplint i øyet» Eivind Berggrav drøfter hvorfor nordmenn sluttet seg til NS.
 «De som fikk møte ham (Ragnvald Blix) snakket riktignok gjerne om hans elskverdighet og inntagende personlighet, men allerede lektorene på gymnaset hadde det klart for seg at han hadde 'en trollsplint i øyet'. Han tegnet ytterst respektløse karikaturer av lærere og medelever»
 «Møtet med 'Det nye Holland' høsten 1928 virket imidlertid som en trollsplint på Ove Bangs arkitekttursyn.»
 «...hun har bevart barnets evne til innregistrering av detaljer, til knivskarp iakttakelse av det som nettopp står i fokus - med utelatelse av alt annet. Og er det ikke det som kalles å ha en trollsplint i øyet?» Sonja Hagemann om Bjørg Viks bok Nødrop fra en myk sofa, 1966
 «...arkitekter i vår tid som en del av utdannelsen får operert inn en trollsplint i øyet, med den virkning at det som for mitt og noen andres øyne er stygt, det blir for deres øyne vakkert, og det som for andre kan se trivelig ut, er i deres øyne aldeles håpløst..», Ulf Andenæs om bevaring av Høyblokka

Referanser 

Ord og uttrykk